### NN 83/2020 (17.7.2020.), Presuda Visokog upravnog suda Republike Hrvatske, poslovni broj: Usoz-46/20-6 od 25. svibnja 2020.

VISOKI UPRAVNI SUD REPUBLIKE HRVATSKE

1560

PRESUDA

Visoki upravni sud Republike Hrvatske u vijeću sastavljenom od sudaca toga suda Senke Orlić-Zaninović, predsjednice vijeća, dr. sc. Sanje Otočan, mr. sc. Inge Vezmar Barlek, Mire Kovačić i Dijane Vidović, članica vijeća, uz sudjelovanje više sudske savjetnice Tatjane Ilić, zapisničarke, povodom prijedloga Ministarstva graditeljstva i prostornog uređenja Republike Hrvatske, Z., u postupku ocjene zakonitosti općeg akta, na sjednici održanoj 25. svibnja 2020.

presudio je

Ukida se Zaključak o ispravku tehničke pogreške Urbanističkog plana uređenja naselja Cres – građevinskih područja naselja NA 7 i površina izdvojenih namjena, klasa: 350-01/18-1/6, urbroj: 2213/02-01/01-18-3 od 27. lipnja 2019., (»Službene novine Primorsko-goranske županije« broj 17/19 od 5. srpnja 2019.)

Obrazloženje

Ministarstvo graditeljstva i prostornog uređenja Republike Hrvatske je, nakon što je obustavilo od primjene opći akt Grada C. – Zaključak o ispravku tehničke pogreške Urbanističkog plana uređenja naselja Cres – građevinskih područja naselja NA 7 i površina izdvojenih namjena, klasa: 350-01/18-1/6, urbroj: 2213/02-01/01-18-3 od 27. lipnja 2019.(»Službene novine Primorsko-goranske županije« broj 17/19 od 5. srpnja 2019., dalje: Zaključak), koju je donijelo Gradsko vijeće Grada C. na sjednici održanoj 27. lipnja 2019., podnijelo zahtjev za ocjenu zakonitosti tog akta.

U postupku povodom prijedloga donositelj akta je obavijestio Sud da je odmah, nakon što je Ministarstvo graditeljstva i prostornog uređenja, Uprava za nadzor, razvoj informacijskog sustava prostornog uređenja i postupanje s nezakonito izgrađenom, Odlukom o obustavi od primjene općeg akta Gradskog vijeća Grada Cresa, klasa: 040-02/19-01/54, urbroj: 531-07-1-20-4 od 24. veljače 2020., obustavilo Zaključak od primjene, postupilo po toj odluci pa je gradonačelnik Grada C. donio Zaključak o obustavi primjene Zaključka o ispravci tehničke greške, pod klasom: 350-01/19-01/02, urbroj: 2213/02-03-01-20-6, od 20. ožujka 2020.godine, a osporeni Zaključak je uklonjen s internetske stranice Grada C. (www.c.hr).

Zahtjev je osnovan.

Donositelj akta, Gradsko vijeće Grada C. se pri donošenje spornog Zaključka pozvalo na odredbu članka 29. svojeg Statuta (»Službene novine Primorsko-goranske županije«, broj 29/09, 14/13, 5/18, 25/18), a ne na odredbe relevantnog zakona.

Osporeni Zaključak glasi:

»Članak 1.

Ispravlja se tehnička pogreška u grafičkom dijelu Elaborata na kartografskom prikazu br. 4. »Način i uvjeti gradnje« koja je sastavni dio Odluke o donošenju Urbanističkog plana uređenja naselja Cres – građevinskih područja naselja NA 7 i površina izdvojenih namjena ( u daljnjem tekstu: Plana) (»Službene novine« Primorsko-goranske županije» broj 45/07, 03/11, 53/12, 43/13, 09/16) na način da se kartografski prikaz br. 4. »Način i uvjeti gradnje« uskladi sa kartografskim prikazom br. 1 »Korištenje i namjena prostora« i ispravi oznaka »S1-2« u zoni južno uz ulicu Rialto u oznaku »M 1«. Grafički prilog sastavni je dio ovog Zaključka.

Članak 2.

Ovaj Zaključak o ispravku tehničke greške sastavni je dio Odluke o donošenju Plana.

Članak 3.

Ovaj Zaključak dostavit će se Ministarstvu graditeljstva i prostornog uređenja, Zavodu za prostorno uređenje Primorsko-goranske županije i Upravnom odjelu za prostorno uređenje, gradnju i zaštitu okoliša Primorsko-goranske županije te će se pohraniti u pismohrani Grada Cresa.

Članak 4.

Ovaj Zaključak stupa na snagu osmog dana od dana objave u »Službenim novinama Primorsko-goranske županije«.

Ovakvim Zaključkom Gradsko vijeće Grada C. je protivno propisanoj proceduri donošenja izmjena prostornog plana, izmijenilo Odluku o donošenju Urbanističkog plana uređenja naselja Cres – građevinskih područja naselja NA 7 i površina izdvojenih namjena (»Službene novine Primorsko-goranske županije« broj 45/07, 03/11, 53/12, 43/13, 09/16, dalje: UPU), čijem donošenju je prethodila javna rasprava, koja je provedena još 2006. godine.

Naime, predmetnim Zaključkom o ispravci tehničke greške se u kartografskom prikazu 4. UPU-a – »Način i uvjeti gradnje«, mijenja namjena prostora u zoni južno od ulice R., označena oznakom »S1-2«, u oznaku »M1«, dakle, mijenja se grafički prikaz prostornog plana u materijalno pravnom smislu što se ne može činiti pomoću instituta ispravka greške.

Ispravak greške nije moguće koristiti za izmjenu teksta općeg akta, već samo za očite pogreške koje se očituju u nesuglasju izvornog s objavljenim tekstom općeg akta.

Odredba članka 113. Zakona o prostornom uređenju (»Narodne novine, broj 153/13, 65/17, 114/18 i 29/19, dalje: ZoPU), koja je pravni temelj za donošenje izmjena prostornih planova, ne omogućuje izmjene prostornog plana putem ispravaka greški, štoviše, stavak 1. ovog članka jasno propisuje da se odredbe ovoga Zakona kojima je uređena izrada i donošenje prostornih planova na odgovarajući način primjenjuju na izradu i donošenje izmjena i dopuna prostornih planova te njihovo zasebno stavljanje izvan snage, ako ovim Zakonom nije propisano drukčije, što znači da se izmjene prostornog plana donose sukladno odredbama članaka 81. do 113. ZoPU-a.

Stoga, budući da je osporenim Zaključkom, protivno članku 113. ZoPU-a, došlo do izmjene važećeg prostornog plana, to ovaj Zaključak čini nezakonitim u cijelosti pa ga je, unatoč tome što je gradonačelnik Zaključak obustavio od primjene, valjalo ukinuti u cijelosti.

Slijedom navedenog ovaj je Sud na sjednici vijeća, na temelju članka 86. stavka 3. Zakona o upravnim sporovima (»Narodne novine«, broj 20/10, 143/12, 152/14, 94/16, 29/17) odlučio kao u izreci.

Poslovni broj: Usoz-46/20-6
 Zagreb, 25. svibnja 2020.

Predsjednica vijeća
 Senka Orlić-Zaninović, v. r.